**Notă informativă**

**la Proiectul Planului de admitere la studii superioare de doctorat, ciclul III,**

**pentru anul de studii 2016-2017**

**Argument**

În conformitate cu Codul Educației nr. 152 din 17 iulie 2014, art. 94, Ministerul Educației, prin consultare cu ministerele interesate, propune Guvernului Planul de admitere la doctorat cu **finanțare bugetară**. Guvernul aprobă un număr de granturi doctorale multianuale pe o durată de minimum 3 ani, pentru studiile superioare de doctorat științific și de doctorat profesional în domeniul artelor și al sportului.

Proiectul Planului de admitere la studii superioare de doctorat, ciclul III, în instituțiile de învățămînt superior a fost elaborat în temeiul propunerilor înaintate de către instituții, al analizei Planului de admitere pentru anul de studii 2015-2016, aprobat prin Hotărîrea Guvernului nr.731 din 8 septembrie 2014, al Raportului de înmatriculare în anul de studii 2015-2016 la studii superioare de doctorat, dar și în conformitate cu Strategia Națională de Dezvoltare „Moldova 2020”.

**Esența proiectului**

1. Proiectul Planului de admitere prevede un total de 313 locuri (320 locuri în 2015) pentru studiile superioare de doctorat finanțate de la bugetul de stat. Dintre acestea:

309 locuri pentru doctoratul științific (307 locuri în 2015);

4 locuri pentru doctoratul profesional (13 locuri în 2015).

1. Proiectul Planului de admitere presupune repartizarea cotelor de înmatriculare între cele 6 domenii de studii, prevăzute de *Nomenclatorul specialităților științifice*, anexat la Hotărîrea Guvernului nr. 199 din 13 martie 2013: 1. Științe ale naturii; 2. Științe inginerești și tehnologii; 3 Științe medicale; 4. Științe agricole; 5. Științe sociale și economice; 6. Științe umaniste.
2. Cifra finală de 313 locuri destinate studiilor superioare de doctorat a fost determinată, în special, de numărul proiectelor participante la competiția națională a proiectelor științifice în vederea repartizării granturilor doctorale de la bugetul de stat, dar și de:
3. Necesarul de cadre de pe piața muncii din Republica Moldova, raportat la situația economică a țării, dar și la condiția actuală a învățământului superior, aceasta vizând:

- rezultatele și relevanța studiilor;

- ponderea cadrelor cu titluri științifico-didactice în fiecare domeniu științific;

- capacitatea instituțională a Școlilor doctorale etc.;

1. Asigurarea instituțiilor de învățământ superior cu cadre calificate. Stabilirea unor noi criterii de ocupare a funcțiilor didactice în instituțiile de învățământ superior va duce, inevitabil, la sporirea cererii de cadre cu titlu de doctor în științe. Astfel, în urma analizelor au fost delimitate domeniile în care se atestă un deficit de specialiști cu titlu științific, acestea fiind prioritare la repartizarea locurilor bugetare;
2. Necesitatea intensificării cercetărilor în domeniile științifice necesare dezvoltării socio-economice a țării.
3. La propunerea Direcției Relații internaționale și integrare europeană a Ministerului Educației, proiectul Planului de admitere la studii superioare de doctorat, ciclul III, prevede 10 locuri cu finanțare de la buget pentru străini, în baza tratatelor internaționale la care Republica Moldova este parte.
4. Acordarea granturilor doctorale se realizează pe bază de competiţie  de proiecte ştiinţifice între cele 42 de Școli doctorale autorizate provizoriu, care au depus dosare de participare.
5. Locurile prin contract, cu achitarea taxei de studii pentru ciclul III – studii superioare de doctorat – sunt stabilite de către Școala doctorală autorizată provizoriu, cu informarea Ministerului Educației.

**Costul implementării**

Mijloacele financiare pentru granturile doctorale se alocă anual prin Legea bugetului de stat. Referitor la limita cheltuielilor prevăzute în acest scop, în Proiectul Planului de admitere la studii superioare de doctorat, ciclul III, pentru anii de studii 2016-2017 se propune a fi incluse 313 locuri cu finanțare de la bugetul de stat.

**Impactul implementării**

Reconceptualizarea studiilor superioare de doctorat, ciclul III, va contribui la modernizarea învăţămîntului superior prin integrarea învăţării şi cercetării, extinderea conexiunilor cu mediul economic şi la continuarea implementării prevederilor Procesului de la Bologna.

Studiile doctorale reprezintă prima etapă a carierei știinţifice. Acordarea de granturi doctorale pe bază de competiție de proiecte științifice între Școlile doctorale va contribui la sporirea calității studiilor superioare de doctorat și a învățămîntului superior în ansamblu.

**Ministru Corina FUSU**